利濟橋亭詩
作者：韓駒
朝代：宋

paragraphs: 大夫官業世所驚，老覺軒冕非真榮。
斯文自屬吾黨事，正恐無路逃虚名。
生猶不見皇甫謐，死豈肯投劉禹錫。
茂陵一幅入漢宮，世間共怪無遺帙。
哀哉若人用意深，自言身作鶴鳴陰。
著書遺子千萬軸，人初笑我籯無金。
萬仞磨崖刊好語，那知百年蒼蘚汙。
爾來夜夜虹貫天，山下居民未知處。
周詩不列石鼓歌，後世恐歎遺羲娥。
於今購市完家集，野老何知亦摩挲。
川流可平石可腐，只此殺青垂萬古。
五百驪珠固已奇，插架不知猶幾許。
公今未暇歸田廬，且當驅童曬蠧魚。
不辭借取車連軫，要讀人間未見書。